ଭୁବନେଶ୍ୱର, ଅକ୍ଟୋବର ୨୨(ଲୋକାଲ ୱାୟାର): ଏଣାକି ରାଜ୍ୟରେ ଧାନ ସଂଗ୍ରହ ପଂଜିକରଣ ଏବଂ ରେସନ କାର୍ଡ ଆବେଦନ ଅନଲାଇନରେ କରିବାର ସୁବିଧାକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଗୁରୁବାର ଆରମ୍ଭ କରିଛନ୍ତି ।
ମୁଖ୍ୟମନ୍ତ୍ରୀ ଏହି ବ୍ୟବସ୍ଥାର ଶୁଭାରମ୍ଭ କରି କହିଛନ୍ତି, ଜାତୀୟ ଖାଦ୍ୟ ସୁରକ୍ଷା ଯୋଜନାରୁ ବାଦ ପଡ଼ିଥିବା ୨୫ ଲକ୍ଷ ଲୋକଙ୍କୁ ରାଜ୍ୟ ସରକାର ରାଜ୍ୟ ଖାଦ୍ୟ ସୁରକ୍ଷା ଯୋଜନାରେ ସାମିଲ କରିଥିବାରୁ ସାଢ଼େ ୩ କୋଟିରୁ ଅଧିକ ଲୋକ ଖାଦ୍ୟ ସୁରକ୍ଷାରେ ସାମିଲ୍ ହୋଇଛନ୍ତି ।
ସେମାନଙ୍କୁ ଏହି ସୁବିଧା ଦେବାକୁ ଅନଲାଇନ ବ୍ୟବସ୍ଥା କରାଯାଇଛି । ଏହି ଅବସରରେ ଖାଦ୍ୟ ସୁରକ୍ଷା ଦିଗରେ ବିଗତ ୨୦ ବର୍ଷରେ ରାଜ୍ୟରେ ଆସିଥିବା ବ୍ୟାପକ ପରିବର୍ତ୍ତନ ସଂପର୍କରେ ସମସ୍ତ ତଥ୍ୟ ସମ୍ବଳିତ ପୁସ୍ତକ 'ମେକିଂ ଅଫ ଏ ଫୁଡ୍ ସିକୁ୍ୟର ଓଡ଼ିଶା'କୁ ମୁଖ୍ୟମନ୍ତ୍ରୀ ଉନ୍ମୋଚନ କରିଥିଲେ ।
ଗୁରୁବାର ଖାଦ୍ୟ ଯୋଗାଣ ଓ ଖାଉଟି କଲ୍ୟାଣ ବିଭାଗ ପକ୍ଷରୁ ୪ଟି ସେବା (ଧାନ ବିକ୍ରି ପାଇଁ ଚାଷୀ ପଞ୍ଜିକରଣ, ରେସନ କାର୍ଡ ଆବେଦନ ଓ ସଂଶୋଧନ, ସୁଲଭ ମୂଲ୍ୟ ଦୋକାନ ପାଇଁ ଲାଇସେନ୍ସ ଫି ପ୍ରଦାନ ଓ ସୁଲଭ ମୂଲ୍ୟ ଦୋକାନ ମାଧ୍ୟମରେ ଖାଦ୍ୟଶସ୍ୟ ମୂଲ୍ୟ ପ୍ରଦାନ) ପାଇଁ ଅନଲାଇନ୍ ବ୍ୟବସ୍ଥାର ଶୁଭାରମ୍ଭ ହୋଇଛି ।
